Kære Martin og Svend Erik

Vi skriver direkte til jer, da vi ikke oplever at forvaltningen lytter til os.

Vi er rigtig glade for at Kalundborg er en del af FishingZealand til gavn for både borgere og turister.

Vi er også glade for, at der i år er lagt gydebanker ud ved Bregninge Å og ved Flinterup, men det er meget svært for os at forstå, hvad der foregår i Nedre Halleby Å. Det er fra Halleby Å systemet at de fleste af de havørreder, der fanges langs kommunens kyster kommer. Vi havde forventet, at en FishingZealand kommune ville tage hensyn til havørrederne i Halleby Å. Det har desværre ikke været tilfældet de sidste år.

Kontrolopmålingen af Nedre Halleby Å efter sidste oprensning viser, at der er gravet alt for dybt, langt under regulativet mange steder. Der er også i strid med regulativet gravet sten, grus og ler op.

På møde med forvaltningen den 22. december i vandsynsgruppen påpegede vi dette og bad om at få lagt grus og sten tilbage således at regulativet er overholdt. Det blev der ikke svaret på.

På et møde i 2016 med det nystiftede ålaug for Nedre Halleby Å, hvor ålauget helt forståeligt beklagede sig over høj vandstand, sagde forvaltningen, at de ikke kunne grave mere ud, da regulativet var overholdt, men at de da gerne ville gøre en ekstra indsats. Og den indsats var at fælde al pil på nordlig bred og mange pil på sydlig bred. Der røg så lidt andre træer med i købet. At fælde pil de 3 steder, hvor det fyldte en stor del af å løbet er da yderst fornuftigt, men at fælde pil i store mængder har ingen væsentlig effekt på vandføring, men ødelægger bare skjulesteder for havørrederne, som gerne vil have tag over hovedet. Hvis man gerne vil have skiftet beplantning, kunne det have været gjort gradvist. Det er helt uforståeligt at forvaltningen ikke forsøger at finde frem hvad der er væsentligt for vandføringen og iværksætter tiltag uden at vurdere alle relevante hensyn. Endnu mere uforståeligt er det, at sagen ikke blev taget op i vandsynsgruppen.

Reguleringen af Tissø har i mange år været ringe. I 4 ud af de 5 sidste år og i 8 ud af de 14 sidste år har vandføringen i oktober og november været 300 l/s eller endda lavere i længere perioder. Det skaber slamlag og fiskedød i Nedre Halleby Å og gør det vanskeligt for havørrederne at finde åen, når de skal op at gyde. Og de, der endelig når frem, dør ofte af iltsvind. Det er også i strid med afgørelsen fra 2001 om reguleringen af Tissø, hvor der står at der skal sikres en minimums vandføring i de måneder, hvor havørreden gå op i åen. Det er også en forudsætning for afgørelsen i sin tid at de meget lave niveauer i Tissø, som giver laver flow, er en 20 års hændelse. Desværre sker det mere end hver andet år pga dårlig regulering. Vandindvinding ved så lave vandføringer er i øvrigt kritisk.

Uhensigtsmæssig regulering har også haft stor betydning for oversvømmelser, som kunne have været formindsket eller måske endda undgået, så vidt vi kan bedømme efter at have fået aktindsigt i data vedrørende Tissø og Nedre Halleby Å. Vi har tilbudt forvaltningen, at se disse analyser. Der er år, hvor Tissø’s niveau ikke har været bragt tilstrækkeligt lang ned sidst på efteråret. Der har været år, hvor det automatiske slug har været mere eller mindre lukket i kritiske perioder. De manuelle slug bruges slet ikke til at hjælpe med at nedbringe niveauet i Tissø for at forebygge oversvømmelse. Forvaltningen mener ikke, at det er teknisk muligt at fjerne planker fra de faste slug. Det er meget svært at forstå, at det ikke med nogle små ændringer skulle kunne lade sig gøre. Bedre regulering er noget der her og nu kan hjælpe på de hyppige oversvømmelser. Det behøver ikke afvente årelange undersøgeler. Hvis en bedre regulering ikke er tilstrækkeligt bør lodsejere, kommune og andre interessenter se på, om vi ikke skal ændre på åens profil, således at den bliver i stand til at afvande bedre samtidigt med, at der sikres liv og bevægelse i vandet også ved lav vandføring.

Vores konklusion er, at de ekstremt lave vandføringer i oktober og november, fjernelse af grus og sten fra åen, fjernelse af træer der udgør skjul , truer bestanden af havørreder i Halleby Å og dermed også havørredfiskeriet på kommunens kyster. Det har afspejlet sig i elfiskeriet som har været historisk lavt og ringe de senere år.

Vi forelagde disse synspunkter på møde med forvaltningen i vandsynsgruppen den 22. december, men føler slet ikke vi bliver hørt, og at det er noget forvaltningen vil se på i den nærmeste fremtid som en prioritet. Derfor denne direkte henvendelse til jer.

Derfor ser vi os også nødsaget til at bede om svar på følgende spørgsmål fra forvaltningen:

1. Vil kommune lægge grus og sten ud de steder i Nedre Halleby Å, hvor der er gravet sten grus og ler væk og der er gravet mere end 10 cm under regulativets krav? Vi vil gerne modtage en klagevejledning, hvis kommunen vælger ikke at gøre det.
2. Vil kommunen sikre en minimums vandføring i oktober og november 2017 ved en bedre regulering af Tissø, så vi ikke igen oplever ekstremt lave vandføringer? Her vil vi også gerne modtage en klagevejledning, hvis kommunen vælger ikke at gøre det.
3. Har Kalundborg kommune kontrolleret at Kalundborg forsyning reducerer vandindvinding ved lav vandstand i Tissø og foreligger der dokumentation for dette?
4. Vi har tidligere uden at få svar spurgt om vandindvinding fra Tissø i øjeblikket eller fra 1. januar 2017 foregår uden tilladelse? Vi vil meget gerne have tilsendt at aktuelle tilladelse.
5. Har der i 2010 eller senere været lavet en samlet vurdering, som krævet, af virkning af regulering som beslutningsgrundlag for justering af 2001 afgørelsen vedrørende ”Ændret regulering af Tissø..”?

Med venlig hilsen og godt nytår